বাকি ইবনে মাখলাদ

**আবু আবদুর রহমান বাকি ইবনে মাখলাদ** (৮২০–৮৮৯) ছিলেন একজন স্পেনীয় আইনজ্ঞ, মুফাসসির, সৈনিক ও আন্দালুসের প্রাচীনতম হাদিস সংকলনকারী। তিনি **বাকি ইবনে মাখলাদ** নামে অধিক পরিচিত ছিলেন। তিনি *পাশ্চাত্যে হাদিসের স্তম্ভ* উপাধিতেও পরিচিত ছিলেন। ইবনে মাখলাদ মুসনাদে বাকি ইবনে মাখলাদ নামে একটি হাদিসের গ্রন্থ সংকলন করেন, যা সর্বকালের বৃহত্তম হাদিস গ্রন্থ সংগ্রহ হিসেবে পরিচিত। এতে ৩০০ জনেরও বেশি সাহাবীর সূত্রে ১০০,০০০ এরও বেশি বর্ণনা রয়েছে। তবে রিকনকোয়েস্টার পর তার অধিকাংশ সংগ্রহ হারিয়ে যায়। তিনি প্রসিদ্ধ ইমাম আহমদ ইবনে হাম্বলের একজন ছাত্র ছিলেন। বাকি ইবনে মাখলাদ *তাফসির আল-বাকি* নামে একটি তাফসিরও রচনা করেন।  ইমাম ইবনে হাজমের মতে এটি সর্বকালের সর্বশ্রেষ্ঠ তাফসির ছিল; এমনকি এটি তাফসিরে তাবারির চেয়েও অধিক বিস্তৃত ছিল।      

কর্ডোবার আমির প্রথম মুহাম্মদ ও আল-মুনজিরের মতো আমিরদের সাথে তার ঘনিষ্ঠ সম্পর্ক ছিল। যখন মালিকি পণ্ডিতরা তার বিরুদ্ধে অবস্থান নেন, তখন তারা তাকে রক্ষা করেন। পরবর্তীতে, আল-মুনজির বাকি ইবনে মাখলাদকে বিচারক হওয়ার প্রস্তাব দেন, কিন্তু বাকি সেই প্রস্তাব ফিরিয়ে দেন। 

## প্রাথমিক জীবন ও শিক্ষা
তিনি ইসলামের স্বর্ণযুগে স্পেনের কর্দোবা শহরে জন্মগ্রহণ করেন। ছোটবেলা থেকেই তিনি ধর্মীয় জ্ঞান অর্জনের ব্যাপারে গভীরভাবে আগ্রহী ও নিবেদিত ছিলেন। তাঁর জ্ঞান অনুসন্ধানের জন্য অদম্য প্রচেষ্টা পরবর্তী আলেমদের মধ্যে বিশেষভাবে আলোচিত হয়। বিশেষ করে তাঁর স্পেন থেকে বাগদাদ পর্যন্ত তাঁর পদযাত্রা ছিল অত্যন্ত বিখ্যাত একটি ঘটনা। তিনি সেখানে প্রখ্যাত ইমাম আহমদের কাছে হাদিস শিক্ষার জন্য গিয়েছিলেন। তখন রাজনৈতিক কারণে ইমাম আহমদ ইবন হাম্বল কঠোর নজরদারি ও বিধিনিষেধের মধ্যে ছিলেন।

এ পরিস্থিতিতে গ্রেফতার এড়ানোর জন্য তিনি এক অভিনব কৌশল অবলম্বন করেন। তিনি ভিক্ষুকের ছদ্মবেশ ধারণ করে গোপনে ইমাম আহমদের কাছ থেকে হাদিসের পাঠ গ্রহণ করতেন। এই কষ্টসাধ্য ও গোপন শিক্ষালাভের মাধ্যমে তিনি সরাসরি ইমাম আহমদের কাছ থেকে প্রায় ৩০০টি হাদিস সংগ্রহ করতে সক্ষম হন। তাঁর এই অধ্যবসায়, ত্যাগ ও জ্ঞানপিপাসা ইসলামের ইতিহাসে এক অনন্য উদাহরণ হিসেবে বিবেচিত হয়। 

ধর্মীয় জ্ঞানার্জনের পাশাপাশি তিনি ৭২টি যুদ্ধেও অংশগ্রহণ করেন বলে ঐতিহাসিক সূত্রে বর্ণিত হয়েছে।

আল-কুরতুবির ছাত্র আবদুল মালিক ইবনে আহমদ বাকি ইবন মাখলাদের শারীরিক সক্ষমতা ও ব্যক্তিত্ব সম্পর্কে উল্লেখযোগ্য মন্তব্য করেন। তাঁর বর্ণনায় জানা যায়, বাকি ইবন মাখলাদ ছিলেন দীর্ঘদেহী ও শক্তিশালী গঠনের মানুষ। হাঁটার ক্ষেত্রে তাঁর সহনশীলতা ছিল অসাধারণ। এত দীর্ঘ সফর ও কঠোর জীবনযাপন সত্ত্বেও তাকে কখনও বাহনে চড়তে দেখা যেত না; বরং তিনি সাধারণ মানুষের মতোই পায়ে হেঁটে চলাফেরা করতেন। এছাড়া তিনি অত্যন্ত বিনয়ী ও অহংকারমুক্ত স্বভাবের ব্যক্তি ছিলেন। তাঁর জীবনযাত্রা ছিল সরল ও অনাড়ম্বর। সমাজের সকল স্তরের মানুষের সঙ্গে তিনি নম্রভাবে মিশতেন এবং সবসময় জানাজার নামাজে উপস্থিত হওয়ার চেষ্টা করতেন।

## ঐতিহ্য
বাকি ইবন মাখলাদ হাদিস শাস্ত্রের ক্ষেত্রে এক প্রভাবশালী ও স্থায়ী ঐতিহ্য রেখে গেছেন। তাঁর একান্ত প্রচেষ্টা ইবেরীয় উপদ্বীপে প্রায় পাঁচ শতাব্দী ধরে হাদিস জ্ঞানের সংরক্ষণে গুরুত্বপূর্ণ ভূমিকা পালন করে এবং পরবর্তী প্রজন্মের বহু আলেমকে প্রভাবিত করে। স্পেনীয় রিকনকোয়েস্টার পর অনেক ইসলামী গ্রন্থ ও গ্রন্থাগার ধ্বংস হয়ে যায় এবং এর ফলে ইমাম বাকি ইবন মাখলাদের অধিকাংশ রচনা হারিয়ে যায়। এর ফলে হাদিস সাহিত্যে ইউরোপীয় মুসলিমদের অন্যতম গুরুত্বপূর্ণ অবদানগুলোর একটি হারিয়ে যাওয়ার ঘটনা ঘটে। 

প্রখ্যাত ইতিহাসবিদ ও হাদিসবিশারদ যাহাবি তাঁর অত্যন্ত উচ্চ প্রশংসা করেন। তিনি বলেন, জ্ঞান ও আমলের দিক থেকে তাঁর সময়ে তাঁর মতো আর কেউ ছিল না। তিনি ইবনে ওয়াদ্দার সঙ্গে মিলে স্পেনকে হাদিস শিক্ষার একটি কেন্দ্রে পরিণত করেছিলেন।

২০১৪ সালের নভেম্বর মাসে সামাজিক যোগাযোগমাধ্যমে একটি অপ্রমাণিত সংবাদ প্রচারিত হয় যে, তুরস্কে ইমাম বাকি ইবন মাখলাদের তাফসির গ্রন্থের একটি পান্ডুলিপি আবিষ্কৃত হয়েছে।

## তথ্যসূত্র
বিষয়শ্রেণী:হাদিস বর্ণনাকারী
বিষয়শ্রেণী:আন্দালুস
বিষয়শ্রেণী:৮৮৯-এ মৃত্যু